په بلخ ولایت کې د ځوانان او رضاکارانو نړیواله ورځ ونمانځل شوه!* نن سه شنبې ورځ د روان ۱۴۴۵ سپوږمیز کال د جمادی الاول میاشتې ۲۲ مه نېټه د افغانی سرې میاشتې د بلخ نماینده ګۍ لخوا د رضاکارانو نړیواله ورځ په رسمی ډول ونمانځل شوه. لومړی غونډه د قرآن کریم په څو مبارکو ایاتونو سره پیل شوه. ورپسې بیا د افغانی سرې میاشتې ټولنې عمومی ریاست مقام رالېږل شوی پیغام د رضا کارانو نړیوالې ورځې په اړه د ناستې ګډوانوالو ته نشر شو. وروسته له هغه د شمال زون سرې میاشتې ریاست رئیس ښاغلی محمد رضا ناصری د رضا کارانو د ارزښت په اړه هر اړخیزې خبرې وکړې. همدارنګه د شمال زون اړوند د مرستون آمر ښاغلی قاری شمس الحق افغانی، د بلخ نماینده ګۍ د لومړنو مرستو مدیریت مدیر ښاغلی الحاج محمد یاسین صدیقی دبلخ نماینده ګۍ د ریاست په استازیتوب او د شمال زون د ځوانانو او رضاکارانو عمومی مدیر ښاغلی فضل الله فائز هر یو په خپل وار سره د رضاکارانو دکړنو په اړه هر اړخیزې خبرې وکړې. د یادولو وړ ده چې د رضاکارانو په استازیتوب د ځوانان او رضاکارانو د ښونیز کلوپ فعال استاد محمد اکبر سلیمی د رضاکارانو د منځ ته راتګ او تاریخچې په اړه خپل چمتو شوی معلومات ګډوانوال ته وړاندې کړل. وروسته له هغه د غونډې د پای په شېبو کې د شمال زون د دعوت او ارشاد عمومی مدیر ښاغلی مولوی لعل محمد همت د خپلې خوښې خدمتونه د اسلام مبارک دین په رڼا کې بیان کړل؛ وروسته له بیان څخه یې غونډه په خیریه دعاې سره پای ته ورسوله. درنښت #: د خپرونو مدیریت